กิตติรัตน์เมินตั้งกองทุนยันธปท.ต้องลดดอกเบี้ย
รมว.คลัง ไม่เห็นด้วยแนวทางเข้าซื้อเงินเหรียญสหรัฐสู้เงินบาท ชี้แนวทางที่ทำได้จริง คือ ต้องลดดอกเบี้ยให้เหมาะสม
24 เม.ย. 2556

รมว.คลัง ไม่เห็นด้วยแนวทางเข้าซื้อเงินเหรียญสหรัฐสู้เงินบาท ชี้แนวทางที่ทำได้จริง คือ ต้องลดดอกเบี้ยให้เหมาะสม
แม้ ยิ่งลักษณ์ ชินวัตร นายกรัฐมนตรี จะกำชับให้กระทรวงการคลัง และธนาคารแห่งประเทศไทย (ธปท.) หารือกันอย่างใกล้ชิดเพื่อหาทางแก้ไขปัญหาเงินบาทแข็งค่า ทุกครั้งที่ค่าเงินบาทแข็งค่าอย่างพรวดพราดก็ตาม แต่ดูเหมือนทั้งสองหน่วยงานก็ยังไม่แก้ไขความเห็นที่แตกต่างในการดำเนินนโยบายการเงินกับนโยบายการคลังได้
กิตติรัตน์ ณ ระนอง รองนายกรัฐมนตรีและ รมว.คลัง แสดงความไม่เห็นด้วยกับข้อเสนอของ ม.ร.ว.จัตุมงคล โสณกุล อดีตประธานและอดีตผู้ว่าการ ธปท. ที่เสนอให้ซื้อเงินเหรียญสหรัฐ เพราะเท่ากับการเข้าไปซื้อขายเงินสู้กับกระแสเงินไหลเข้า แต่ควรทำตามสิ่งที่กระทรวงการคลังเสนอ คือ ปรับอัตราดอกเบี้ยนโยบายให้เหมาะสม
“ที่บอกให้ไปซื้อดอลลาร์ ยังไม่เข็ดอีกเหรอ ไปซื้อขายเงินสู้กับกระแสเงินไหลเข้า ซึ่งสิ่งที่กระทรวงการคลังเสนอนั้นไม่ต้องไปยุ่งอะไรกับใครเลย แค่ปรับอัตราดอกเบี้ยนโยบายให้เหมาะสม พอไม่ยอมทำ ก็ไปหารือจะไปทำอันอื่น มันจะยุ่งกันใหญ่” กิตติรัตน์ กล่าว
ภาณุพงศ์ นิธิประภา คณบดี คณะเศรษฐศาสตร์ มหาวิทยาลัยธรรมศาสตร์ กล่าวว่า หากสถานการณ์ค่าเงินบาทปรับแข็งค่าอย่างรวดเร็วหรือมีเหตุให้เปลี่ยนแปลงเร็ว เช่น แข็งค่าจากระดับ 28 ไปที่ระดับ 27 บาทต่อเหรียญสหรัฐ คณะกรรมการนโยบายการเงิน (กนง.) ควรเรียกประชุมด่วนก่อนกำหนดวาระปกติในวันที่ 29 พ.ค. เพื่อพิจารณาปรับลดอัตราดอกเบี้ยลง 0.25% จาก 2.75% เพื่อชะลอภาวะเงินทุนไหลเข้าจากต่างประเทศ และลดคาดการณ์ของประชาชนที่คิดว่าเงินบาทจะแข็งค่าต่อเนื่อง และช่วยกระตุ้นภาวะเศรษฐกิจในประเทศไปพร้อมๆ กัน
ภาณุพงศ์ กล่าวว่า หากคิดว่าการลดดอกเบี้ยจะทำให้เกิดภาวะฟองสบู่ในภาคอสังหาริมทรัพย์ ธปท.ก็สามารถดำเนินมาตรการควบคุมภาวะฟองสบู่ควบคู่กันไปได้ อาทิ การควบคุมการปล่อยสินเชื่อในรายภาคเศรษฐกิจ อย่างไรก็ตาม หากเกิดภาวะความร้อนแรงทางเศรษฐกิจน่าจะเกิดในอสังหาริมทรัพย์ก่อน
“ส่วนตัวคิดว่าการลดอัตราดอกเบี้ยน่าจะช่วยชะลอปัญหาเงินบาทแข็งค่าได้บ้าง ส่วนการห่วงภาวะฟองสบู่หรือเงินเฟ้อ ธปท.น่าจะมีแนวทางในการควบคุมอยู่แล้ว อีกอย่างเงินเฟ้อในปัจจุบันก็ไม่ได้สูง อยู่ที่ไม่ถึง 2% จึงไม่น่ากังวลมากนัก” ภาณุพงศ์ กล่าว
สิงห์ ตั้งเจริญชัยชนะ ประธานสภาอุตสาหกรรมภาคกลาง กล่าวว่า อยากให้รัฐบาลให้ความสำคัญเกี่ยวกับการช่วยเหลือบรรเทาผลกระทบค่าเงินกับผู้ประกอบการเอสเอ็มอี
ประการแรก ลดอัตราดอกเบี้ยนโยบาย เพื่อให้ลดเงินทุนที่ไหลเข้ามาจากต่างประเทศ เมื่อดูดอกเบี้ยนโยบายของมาเลเซีย สิงคโปร์ และไต้หวัน จะอยู่ที่ประมาณ 1.5% สหรัฐอเมริกาอยู่ที่ 1% ญี่ปุ่นอยู่ที่ 0.01% ธปท.จึงควรพิจารณาอัตราดอกเบี้ยนโยบายให้อยู่ที่ประมาณ 2%
ประการที่สอง ควรมีมาตรการเก็บภาษีเงินทุนไหลเข้ามาทำกำไรในระยะสั้น ซึ่งก่อให้เกิดความผันผวนของตลาดหุ้น ทองคำ และคอมมูนิตี้
ประการที่สาม ขอให้ดูแลเสถียรภาพเงินบาทไม่ให้มีความผันผวนอย่างรวดเร็ว ให้สอดคล้องกับภูมิภาค